Document ID: 32005R0493

NÕUKOGU MÄÄRUS (EÜ) nr 493/2005,
16. märts 2005,
millega muudetakse määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisa
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 26,
võttes arvesse komisjoni ettepanekut,
ning arvestades järgmist:
(1)
Nõukogu 23. juuli 1987. aasta määruse (EMÜ) nr 2658/87 (1) I lisaga kehtestatud koondnomenklatuuri monitoride CN-koodid on 8471 ja 8528.
(2)
Monitoride liigitamiseks muu CN-koodi kui 8528 alla peavad olema täidetud teatud tingimused. Infotehnoloogia ja elektrooniliste tarbekaupade sektorite ning uute tehnoloogiate lähenemise tõttu ei ole monitoride liigitamisel enam võimalik monitori peamist otstarvet üksnes selle tehniliste omaduste alusel kindlaks teha. Euroopa Kohtu praktikast järeldub, et liigitamine ei saa põhineda tegelikul kasutusel. Üksiktoodete õige liigitamine peab põhinema objektiivsetel ja mõõdetavatel andmetel. Hetkel ei ole sellele nõudele vastavate üheselt mõistetavate kriteeriumite kehtestamine võimalik.
(3)
Kaubandusstatistikast nähtub, et vedelkristalltehnoloogial põhinevaid 48,5 sm või väiksema ekraani diagonaaliga monitore, mille kuvasuhe on 4:3 või 5:4, kasutatakse peamiselt automaatsete andmetöötlusmasinate väljundseadmetena. Samas võib kirjeldatud monitore tihti kasutada ka muust allikast pärinevate videokujutiste taasesitamiseks ning seega ei saa öelda, et neid kasutataks üksnes või peamiselt koos nimetatud andmetöötlusmasinatega. Seetõttu ei ole nimetatud monitorid hõlmatud infotehnoloogiatoodetega kauplemise lepinguga, (2) ega selle rakendamist käsitleva teatisega; nõukogu kiitis mõlemad ühenduse nimel heaks 24. märtsi 1997. aasta otsusega 97/359/EÜ infotehnoloogiatoodete tollimaksude kaotamise kohta. (3)
(4)
Ühenduse huvides on peatada täielikult teatavaks ajaks ühepoolsed ühise tollitariifistiku tollimaksud CN-koodi 8528 21 90 alla liigitatavate 48,5 cm või väiksema ekraani diagonaaliga 4:3 või 5:4 kuvasuhtega vedelkristalltehnoloogial põhinevate monitoride suhtes. Nimetatud meetme kehtivusaeg peaks lõppema 31. detsembril 2006, kui nõukogu ei otsusta seda pikendada.
(5)
Määrust (EMÜ) nr 2658/87 tuleks seetõttu vastavalt muuta.
(6)
Kuna käesoleva määrusega ette nähtud muudatust tuleks rakendada samast kuupäevast kui 2005. aasta koondnomenklatuuri, mis kehtestati komisjoni määrusega (EÜ) nr 1810/2004, (4) peaks käesolev määrus jõustuma viivitamata ja seda tuleks kohaldada 1. jaanuarist 2005,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2658/87 I lisa teise osa (tollimaksude loend) XVI jaotise grupi 85 kolmanda veeru tekst CN-koodi 8528 21 90 kohta asendatakse järgnevaga:
“14 (5)”
Artikkel 2
Käesolev määrus jõustub selle Euroopa Liidu Teatajas avaldamise päeval.
Seda kohaldatakse alates 1. jaanuarist 2005.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. märts 2005

Labels: 12
3